**การสร้างเสริมประสบการณ์เรียนรู้แก่เด็กและเยาวชนในชุมชนบ้านทุ่งโพธิ์**

**Enhancing the Learning Experience for Children and Youth in Thung Pho Community**

ไกรวิชญ์ รัตนพันธ์**[[1]](#footnote-2)**\*, สุดารัตน์ นุ่นสง2, อัจฉรา บุญถาวร3,จิรยุทธ์ สีอ่อน4, เกรียงศักดิ์ อินทเอิบ5

Kraiwit Ratanapan1,Sudarat Noonsong2, Aschara boonthawon3, Jirayut See-on4 and Kriengsak Inta-Erb5

**บทคัดย่อ**

 บทความนี้มีวัตถุประสงค์เพื่อสร้างเสริมประสบการณ์การเรียนรู้แก่เด็กและเยาวชน โดยเลือกชุมชนบ้านทุ่งโพธิ์ ตำบลทุ่งขมิ้น อำเภอนาหม่อม จังหวัดสงขลา เป็นพื้นที่ศึกษา เนื่องจากพบว่าชุมชนบ้านทุ่งโพธิ์มีห้องสมุดชุมชนพอสุขที่สร้างขึ้นในปี พ.ศ. 2558 แต่กลับพบว่าเด็กและเยาวชนไม่เข้ามาใช้บริการห้องสมุดเท่าที่ควร ผู้วิจัยใช้การวิจัยเชิงปฏิบัติการ ทำการออกแบบการสื่อสาร โดยนำเสนอผ่านการทำกิจกรรมเพื่อสร้างแรงบันดาลใจให้กับเด็กและเยาวชนให้หันกลับมาใช้ห้องสมุดชุมชนพอสุข ประโยชน์ที่ได้รับจากการวิจัยพบว่า เด็กและเยาวชนในชุมชนบ้านทุ่งโพธิ์ได้มีการเปลี่ยนแปลงความรู้ ทัศนคติ และพฤติกรรม ในการใช้ห้องสมุดชุมชนพอสุข

**คำสำคัญ**: ห้องสมุดชุมชน, ประสบการณ์เรียนรู้, เด็ก

**Abstract**

 This article aims to enchance the learning experience for children and youth. Select Bon Ton Pooh community, Thun kha Min, Na Hmom, Songkhla province is a study area. Because it was found this community has a library built in the 2015. However, it was found this children and youth did not come to use the library service as it should. Researchers use action research communication design is provided through activities to inspire children and youth turn back to the library the benefits of research are obvious, Children and youth have changed their knowledge, attitude and behavior of using community libraries.

**Keywords**: Community Library, Learning Experience, Children

**บทนำ**

ห้องสมุดชุมชนพอสุข มีจุดเริ่มต้นจากการที่นายสุรเชษฐ์ ลักษณะ ผู้ใหญ่บ้านหมู่ที่ 3 บ้านทุ่งโพธิ์ ตำบลทุ่งขมิ้น อำเภอนาหม่อม จังหวัดสงขลา ได้สนทนาธรรมกับพระอาจารย์กรวิก ปัญญาทีโป แห่งสวนธรรมพัฒนาจิต และได้ปรึกษาหารือเกี่ยวกับการที่ชุมชนบ้านทุ่งโพธิ์จะมีห้องสมุดชุมชน เพื่อประโยชน์ในการศึกษาของเด็กและเยาวชน เป็นแหล่งเพิ่มพูนปัญญา สถานที่อ่านหนังสือของคนในชุมชน เพื่อปลูกฝังนิสัยรักการอ่าน จึงได้มีการทอดผ้าป่าสามัคคีขึ้นในหมู่บ้าน เพื่อสร้างห้องสมุดชุมชนพอสุขขึ้นในวันที่ 9 กุมภาพันธ์ พ.ศ.2558 ได้งบประมาณจำนวนสี่แสนบาทจากพุทธศาสนิกชนทั้งในชุมชนและศิษยานุศิษย์สวนธรรมพัฒนาจิต โดยทางชมรมปฏิบัติธรรมพอสุขได้ร่วมกันจัดหาและสมทบทุนในภายหลัง จนครบจำนวนเงินก่อสร้างเป็นจำนวนเงินแปดแสนห้าหมื่นบาทถ้วน และได้ทำพิธีเปิดห้องสมุดพอสุขเทิดพระเกียรติ ในวันที่ 2 เมษายน 2558 เนื่องในปีมหามงคลเฉลิมพระชนพรรษา 5 รอบของสมเด็จพระเทพรัตนราชสุดาสยามบรมราชกุมารี ทางหมู่บ้านได้เปิดใช้ห้องสมุดชุมชนพอสุขอย่างเป็นทางการ ในวันที่ 8 ตุลาคม 2558 พร้อมรับบริจาคหนังสือต่างๆเข้าห้องสมุด เวลาทำการของห้องสมุดชุมชนคือ ตั้งแต่วันจันทร์ถึงวันศุกร์ เวลา 15.30 น. - 20.00 น. และในวันเสาร์-อาทิตย์และวันหยุดนักขัตฤกษ์ เวลา 13.00 น. - 20.00 น.

บทความนี้มีวัตถุประสงค์เพื่อสร้างเสริมประสบการณ์เรียนรู้แก่เด็กและเยาวชน โดยมุ่งเน้นให้เด็กและ
เยาวชนกลับมาใช้บริการห้องสมุดชุมชน ผู้วิจัยเลือกชุมชนบ้านทุ่งโพธิ์ ตำบลทุ่งขมิ้น อำเภอนาหม่อม จังหวัดสงขลา เป็นพื้นที่ศึกษา เนื่องจากพบว่า ห้องสมุดชุมชนพอสุขแห่งชุมชนบ้านทุ่งโพธิ์มีทรัพยากรหนังสือเป็นจำนวนมากและหลากหลาย มีเครื่องปรับอากาศ เครื่องเสียง โทรทัศน์ เครื่องเล่นซีดี/วีซีดีคอมพิวเตอร์ ซึ่งสามารถเชื่อมสัญญาณอินเตอร์เน็ตได้ เหมาะที่จะเป็นแหล่งเรียนรู้นอกห้องเรียนให้กับเด็กและเยาวชน เดิมห้องสมุดชุมชนพอสุขเคยจัดให้มีการสอนพิเศษให้กับเด็กนักเรียนระดับชั้นประถมศึกษาภายในชุมชน โดยใช้บุคลากรผู้มีจิตอาสาเข้ามาสอนหนังสือให้กับเด็กๆ ในวันเสาร์และวันอาทิตย์แต่ในปัจจุบันการสอนพิเศษดังกล่าวได้หยุดดำเนินการไปตั้งแต่เดือนตุลาคม พ.ศ.2560 เนื่องด้วยสาเหตุ (1) ครูอาสาติดภารกิจอื่น ทำให้ไม่สามารถเข้ามาสอนเด็ก ๆ ได้อย่างต่อเนื่อง (2) ไม่มีกิจกรรมอื่นทดแทนเพื่อดึงดูดใจให้เด็กเข้ามาใช้ห้องสมุด (3) ขาดผู้ดูแลห้องสมุด ผู้ใหญ่บ้านและผู้ช่วยผู้ใหญ่บ้านต้องทำหน้าที่ถือกุญแจห้องสมุดและเป็นบรรณรักษ์ด้วย ทำให้ห้องสมุดเปิดทำการในเวลาที่ไม่แน่นอน [1]

ผู้วิจัยใช้การวิจัยเชิงปฏิบัติการ ทำการออกแบบการสื่อสาร โดยนำเสนอผ่านการทำกิจกรรมเพื่อสร้างแรงบันดาลใจให้กับเด็กและเยาวชนให้หันกลับมาใช้ห้องสมุดชุมชนพอสุข การรื้อฟื้นกิจกรรมของห้องสมุดชุมชนให้กลับคืนมาจะต้องมีการปรับเปลี่ยนรูปแบบกิจกรรมให้น่าสนใจเหมาะกับช่วงวัยของเด็กและเยาวชน พร้อมทั้งสอดแทรกกิจกรรมการเรียนรู้ให้เด็กและเยาวชนเห็นคุณค่าของห้องสมุดชุมชนพอสุข ประโยชน์ที่ได้รับจากการวิจัยพบว่า เด็กและเยาวชนในชุมชนบ้านทุ่งโพธิ์ได้มีการเปลี่ยนแปลงความรู้ ทัศนคติ และพฤติกรรม ในการใช้ห้องสมุดชุมชนพอสุข

**ระเบียบวิธีการศึกษา**

 บทความวิจัยนี้ใช้กระบวนการวิจัยเชิงปฏิบัติการ ขั้นตอนในการดำเนินงาน มีดังนี้

1. ระยะเตรียมการ (Preparation Phase) ในขั้นตอนนี้ผู้วิจัยทำการศึกษาข้อมูลพื้นฐานของชุมชนบ้านทุ่งโพธิ์และสร้างสัมพันธภาพกับชุมชน ซึ่งเป็นการบูรณาการตนเองให้เข้ากับชุมชน ผู้วิจัยได้รับความอนุเคราะห์จากผู้ใหญ่บ้านและผู้ช่วยผู้ใหญ่บ้าน ในการทำความรู้จักกับเด็กและเยาวชนชุมชนบ้านทุ่งโพธิ์ เพื่อพบปะพูดคุยและทำความรู้จักกันในเบื้องต้น เพื่อสร้างความคุ้นเคยระหว่างเด็กและเยาวชนกับผู้วิจัย จนเกิดความไว้ใจและร่วมกันทำกิจกรรม
2. ระยะทำวิจัย (Research Phase) ในขั้นตอนนี้ ผู้วิจัยสรรหาเด็กและเยาวชน จำนวน 15 คน ครอบคลุมทั้งเพศชายและเพศหญิง โดยใช้วิธีการสอบถามจากผู้นำชุมชน ในการสรรหาเด็กและเยาวชนที่เคยร่วมกิจกรรมกับห้องสมุดชุมชนพอสุข จึงได้ทำการนัดวันและเวลาเพื่อทำการแลกเปลี่ยน สัมภาษณ์ และร่วมกันในการออกแบบกิจกรรมให้ตอบสนองกับความต้องการของเด็กและเยาวชนในชุมชนบ้านทุ่งโพธิ์ โดยเน้นบูรณาการให้เข้ากับองค์ความรู้ ทัศนคติในการใช้และการดูแลห้องสมุดชุมชนพอสุข นอกจากนั้นยังทำการสัมภาษณ์ผู้ใหญ่บ้านถึงกิจกรรมที่เคยจัดทำมาและสาเหตุที่ไม่สามารถสร้างความต่อเนื่องในการจัดกิจกรรมในระยะยาวได้

*“เมื่อก่อนก็เคยมีการทำกิจกรรม คือให้ครูอาสาในชุมชนที่จบปริญญาตรีขึ้นไปมาสอนเด็กทุกเสาร์ อาทิตย์ ซึ่งก็สอนในวิชาพื้นฐานแบบง่ายๆ เช่น วิชาภาษาอังกฤษ คณิตศาสตร์ มีการแจกรางวัลสำหรับเด็กที่ใช้บริการห้องสมุดมากที่สุด แต่ช่วงหลังกิจกรรมก็ยกเลิกไปด้วยสาเหตุหลายอย่างคือ ครูอาสามีภาระหน้าที่เพิ่มมากขึ้น ไม่สะดวกสำหรับการมาสอนเด็ก กิจกรรมเลยห่างหายไปนับแต่นั้น สักประมาณ 4-5 เดือนได้แล้ว และทิศทางการพัฒนาชุมชนก็เปลี่ยนไป ในช่วงหลังจะเน้นการพัฒนาเศรษฐกิจ การรวมกลุ่ม การหารายได้เสริมให้กับคนในชุมชนมากขึ้น ตัวผมเองจึงไม่มีเวลาในการขับเคลื่อนเรื่องนี้อย่างจริงจังนัก”* [2]

*“เมื่อก่อนเคยมีครูเขาเข้าสอนทุกวันเสาร์ อาทิตย์ แต่กิจกรรมนี้หยุดไปนานมากแล้ว หลังจากนั้นก็ไม่ได้เข้ามาใช้ห้องสมุดอีก อยากจะเข้ามาใช้ แต่ไม่มีคนดูแล ไม่มีใครเข้าเปิดให้”* [3]

*“ถ้าพี่มาทำกิจกรรมให้ก็ดี เพราะช่วงปิดเทอมก็ไม่มีอะไรทำ ถ้าเหมือนพี่ๆมา ลุงเชษฐ์ก็จะให้กุญแจใช้ห้องสมุด แต่ถ้าไม่มีผู้ใหญ่มาคุม เขาก็จะไม่ให้เด็กใช้ ถ้าพี่ ๆ มาทำกิจกรรมอยากจะเรียนดนตรี อยากเรียนเต้น วาดรูปแล้วก็ระบายสีในทุกวันเสาร์อาทิตย์”* [4]

*“เมื่อก่อนเคยเข้ามาใช้ห้องสมุดทุกเสาร์ อาทิตย์ เพราะมีครูเข้ามาสอนหนังสือในวิชาต่างๆ แต่พอครูไม่ค่อยได้มาสอน ห้องสมุดก็ไม่ค่อยได้เปิดใช้งาน เพราไม่มีคนมาดูแล แต่ถ้าพี่ๆเข้ามาทำกิจกรรมให้น้องก็ดีใจมาก เพราะได้เข้าใช้ห้องสมุดอีกครั้ง”* [5]

1. ระยะการจัดทำแผน (Planning Phase) ผู้วิจัยออกแบบการสื่อสารโดยจำแนกองค์ประกอบของการสื่อสารสรุปได้ดังตางรางข้างล่างนี้

ตารางแสดงองค์ประกอบของการสื่อสาร

|  |  |
| --- | --- |
| องค์ประกอบ | แผนการสื่อสาร |
| ผู้ส่งสาร | ผู้วิจัยจำนวน 5 คน |
| ผู้รับสาร | เด็กและเยาวชนชุมชนบ้านทุ่งโพธิ์ จำนวน 15 คน |
| สาร | ห้องสมุดเป็นสื่อกลางของการเรียนรู้สำหรับเด็กและเยาวชน เป็นพื้นที่ที่จะสามารถทำให้เด็กและเยาวชนเกิดกระบวนการการเรียนรู้ที่จะนำไปพัฒนาทักษะชีวิตของตนเอง ทั้งในด้านความฉลาดทางอารมณ์ผ่านกิจกรรม ศิลปะประยุกต์ เช่น การเล่นดนตรี การวาดภาพระบายสี การแลกเปลี่ยนความคิดเห็นของกันและกัน รวมไปถึงความฉลาดในการคิด วิเคราะห์หาเหตุผลจากการอ่านหนังสือ การดูวีดีทัศน์ สิ่งเหล่านี้จะสามารถทำให้หอสมุดชุมชนพอสุขเป็นหอสมุดที่มีชีวิต ทำกิจกรรมที่เน้นการปฏิสัมพันธ์ การแลกเปลี่ยน ซึ่งแตกต่างกับบรรยากาศหอสมุดที่เคยเป็นมา ซึ่งจะเน้นบรรยากาศของการอ่านหนังสือ ความเงียบสงบมาเป็นหอสมุดที่มีชีวิตชีวา อีกทั้งเด็กและเยาวชนสามารถเข้ามาเป็นส่วนหนึ่งในกระบวนการของการคิด การออกแบบกิจกรรมที่เขาต้องการจะทำ เด็กและเยาวชนจึงเป็นทั้งผู้สร้างและผู้เข้าร่วมกิจกรรมไปในคราวเดียวกัน การฝึกฝนทักษะเหล่านี้โดยมีห้องสมุดเป็นสื่อกลางที่เขาและเธอสามารถที่จะเล่นและสนุกไปกับการทำกิจกรรม ทำให้เกิดการเปลี่ยนแปลงทางด้านความรู้ ทัศนคติ และพฤติกรรมใหม่ๆ สามารถจุดประกายฝันให้เขารู้สึกว่าการเรียนรู้สิ่งใหม่ๆเป็นเรื่องสนุกได้ สิ่งเหล่านี้จะอยู่คู่กับเด็กและเยาวชนไปตลอดชีวิตผ่านการจุดประกายฝัน เริ่มต้นจากหอสมุดชุมชนพอสุข ห้องสมุดที่มีชีวิตสำหรับเด็กและเยาวชน |
| สื่อ | ผู้วิจัยใช้สื่อกิจกรรมเป็นหลักในการสร้างเสริมประสบการณ์เรียนรู้ ประกอบด้วยกิจกรรมที่ 1 ทรัพยากรในห้องสมุด : หนังสือ (กิจกรรมเล่านิทานจากการอ่านหนังสือในห้องสมุด)กิจกรรมที่ 2 ทรัพยากรในห้องสมุด : เครื่องเสียง (กิจกรรมดนตรีและเพลง)กิจกรรมที่ 3 ทรัพยากรในห้องสมุด : มัลติมีเดีย (กิจกรรมสนุกกับการ์ตูนสอนใจ)กิจกรรมที่ 4 การอบรมยุวบรรณารักษ์ |
| ผลที่คาดหวัง | เด็กและเยาวชนในชุมชนบ้านทุ่งโพธิ์มีการเปลี่ยนแปลงความรู้ ทัศนคติ และพฤติกรรม ในการใช้ห้องสมุดชุมชนพอสุข โดยผู้วิจัยจะประเมินผลจากแบบทดสอบภายหลังสิ้นโครงการ |

1. ระยะการนำแผนไปปฏิบัติ (Implementation Phase)

ผู้วิจัยจัดกิจกรรมสร้างเสริมประสบการณ์เรียนรู้ให้แก่เด็กและเยาวชนชุมชนบ้านทุ่งโพธิ์ โดยเลือกที่จะดำเนินโครงการต่อเนื่องกันเป็นเวลาทั้งหมด 3 สัปดาห์ มีผู้เข้าร่วมโครงการ จำนวน 15 คน/สัปดาห์

กิจกรรมที่ 1

วันที่ 24 มีนาคม 2561 ผู้วิจัยจัดกิจกรรมการสะท้อนคิดผ่านการสื่อสารด้วยการอ่านนิทานและวาดภาพ โดยมีวัตถุประสงค์เพื่อสร้างกิจกรรมสื่อการเรียนรู้ให้กับเด็กและเยาวชน ซึ่งมีห้องสมุดชุมชนพอสุขเป็นศูนย์กลางการเรียนรู้ของชุมชน โดยใช้หนังสือนิทานที่มีอยู่ในห้องสมุดชุมชนพอสุขมาเป็นสื่อการเรียนรู้ ให้เด็กและเยาวชนอ่านนิทาน แล้วสรุปบทเรียนที่ได้รับผ่านการเขียน บรรยาย จากนั้นจึงทำการวาดภาพและระบายสี

กิจกรรมที่ 2

วันที่ 1 เมษายน 2561 ผู้วิจัยจัดกิจกรรมสร้างเสริมทักษะผ่านการเล่นดนตรี โดยมีวัตถุประสงค์เพื่อให้เด็กและเยาวชนบ้านทุ่งโพธิ์ หันกลับมาใช้ห้องสมุดชุมชนพอสุข เครื่องดนตรีทั้งหมด มีกีตาร์โปร่ง 3 ตัว กลองไฟฟ้า 1 ชุดโดยใช้เครื่องอินเล็กทรอนิกส์ เช่น ลำโพง ไมโครโฟน ที่มีอยู่ในห้องสมุดมาประยุกต์ใช้เพื่อให้เด็กและเยาวชนได้ทำกิจกรรมนันทนาการเชิงสร้างสรรค์ พร้อมทั้งสร้างแรงบันดาลใจในการเล่นดนตรีผ่านนักดนตรีที่มาฝึกสอนให้กับเด็กและเยาวชน

กิจกรรมที่ 3

วันที่ 7 เมษายน 2561 ผู้วิจัยจัดกิจกรรมดูการ์ตูนเรื่อง "พิกุลทอง สาวน้อยแสนดี" ความยาววีดีโอทั้งหมด 40 นาที ซึ่งใช้โทรทัศน์และเครื่องขยายเสียงที่มีอยู่ในห้องสมุดชุมชนพอสุข จากนั้นจึงให้เด็กและเยาวชนถอดบทเรียนข้อคิดที่ได้จากการ์ตูน แลกเปลี่ยนเรียนรู้ระหว่างกัน

กิจกรรมที่ 4

วันที่ 7 เมษายน 2561 ผู้วิจัยจัดกิจกรรมดูสื่อวีดีทัศน์ในหัวข้อเรื่อง “การใช้ห้องสมุด” เพื่อให้เด็กและเยาวชนมีความรู้เรื่องหลักการใช้ห้องสมุด และการดูแลรักษาห้องสมุด นอกจากนั้นยังมีการจัดตารางความรับผิดชอบในการดูแลห้องสมุดด้วย



ภาพที่ 1-4 กิจกรรมสร้างเสริมประสบการณ์เรียนรู้ให้แก่เด็กและเยาวชนชุมชนบ้านทุ่งโพธิ์

การจัดกิจกรรมสร้างเสริมประสบการณ์เรียนรู้ให้แก่เด็กและเยาวชนชุมชนบ้านทุ่งโพธิ์อย่างต่อเนื่องดังกล่าว ส่งเสริมกระบวนการเรียนรู้ดังนี้

(ก) การแบ่งปัน (Socialization) และสร้างความรู้ที่ฝังอยู่ในตัวคน (Tacit Knowledge) จาก Tacit Knowledge ของผู้ที่สื่อสารระหว่างกันโดยการแลกเปลี่ยนประสบการณ์ตรงเช่นการพูดคุยแลกเปลี่ยนเชิงประสบการณ์ระหว่างเด็กและเยาวชนกับผู้วิจัย สำหรับการร่วมกันออกแบบกิจกรรมเพื่อให้ตอบสนองต่อความต้องการของผู้เข้าร่วมโครงการ โดยก่อให้เกิดทัศนคติใหม่ ๆ ต่อการใช้ห้องสมุดที่ไม่จำเป็นจะต้องเคร่งเครียดในการหาความรู้ ทำให้การใช้ห้องสมุดกลายเป็นเรื่องที่สนุกได้

(ข) การแปลง (Externalization) ความรู้ที่ฝังอยู่ในตัวคน (Tacit Knowledge) ให้กลายเป็นความรู้ที่ชัดแจ้ง (Explicit Knowledge) เช่นการให้เด็กและเยาวชนเขียน อธิบาย ทัศนคติและความรู้สึกผ่านหัวข้อที่ผู้วิจัยได้กำหนดเอาไว้จำนวน 3 ข้อ คือ (1) สิ่งที่ตนเองชอบทำ (2) สิ่งที่ตนเองไม่ชอบ (3) ความฝันที่อยากจะเป็นในอนาคต ซึ่งเด็ก ๆ สามารถเขียนบรรยายออกมาได้อย่างซื่อสัตย์กับความรู้สึกของตนเอง โดยไม่มีกรอบของความผิดและถูกมาขวางกั้น ข้อมูลดังกล่าวสามารถนำมาวิเคราะห์ให้เห็นถึงทัศนคติ ความรู้ที่เด็กและเยาวชนมีได้เป็นอย่างดี

(ค) การสร้าง (Combination) ความรู้ที่ชัดแจ้ง (Explicit Knowledge) จากความรู้ที่ชัดแจ้ง (Explicit Knowledge) ด้วยการรวบรวมความรู้ประเภท Explicit Knowledge จากแหล่งต่างๆมาสร้างเป็น Explicit Knowledge ใหม่ ๆเช่น การให้เด็กและเยาวชนอ่านการ์ตูนและดูสื่อวีดีทัศน์ นำมาสรุปเป็นบทเรียนโดยการเขียนบรรยายและวาดออกมาเป็นรูปภาพ ตามจินตนาการของเด็ก ซึ่งเป็นการมอบองค์ความรู้เพื่อให้เด็กทำความเข้าใจก่อนที่จะสะท้อนออกมาเป็นองค์ความรู้ของตนเองอีกที

(ง) การแปลง (Internalization) ความรู้ที่ชัดแจ้ง (Explicit Knowledge) มาเป็นความรู้ที่ฝังอยู่ในตัวคน (Tacit Knowledge) โดยการนำความรู้เชิงทฤษฎีไปสู่การปฏิบัติงานทำให้เกิดความรู้เพิ่มเช่นการให้เด็กและเยาวชนศึกษาความรู้เกี่ยวกับการใช้ห้องสมุดผ่านการดูสื่อวีดีทัศน์จนนำไปสู่การปฏิบัติ ตามกฎ และมารยาทในการใช้ห้องสมุด เป็นต้น

1. ระยะการติดตามและประเมินผล (Monitoring and Evaluation Phase) ผู้วิจัยติดตามและประเมินผลเด็กที่เข้าร่วมกิจกรรม โดยใช้วิธีที่หลากหลาย ได้แก่ การสังเกตความสนใจ ท่าทีและการตอบสนองของเด็กในระหว่างจัดกิจกรรม การทดสอบความรู้เกี่ยวกับการใช้ห้องสมุดโดยใช้แบบทดสอบและการสำรวจทัศนคติของเด็กที่มีต่อการใช้ห้องสมุดโดยใช้แบบสอบถาม โดยการประเมินผลมุ่งสอบถามเกี่ยวกับการเปลี่ยนแปลงที่เกิดขึ้นกับเด็กที่เข้าร่วมกิจกรรม ทั้งด้านความรู้ ทัศนคติ และพฤติกรรม

**ผลการศึกษาและพัฒนา**

**การถอดบทเรียนเรื่องห้องสมุดประชาชน**

1. ความหมายของห้องสมุดประชาชน

ห้องสมุดประชาชน หมายถึง ห้องสมุดที่จัดตั้งขึ้นเพื่อช่วยยกระดับชีวิตและสติปัญญา มีความรับผดชอบต่อสังคม โดยการจัดบริการหนังสือและทรัพยากรสารสนเทศอื่นๆ แก่ประชาชน โดยไม่จำกัดเพศ วัย ระดับความรู้ เชื้อชาติ และศาสนาของผู้ใช้บริการ [6]

1. ความสำคัญของห้องสมุดประชาชน

ห้องสมุดประชาชนมีความสำคัญในฐานะเป็นสถาบันการศึกษาต่อเนื่องตลอดชีวิต เพื่อส่งเสริมความรู้แก่ประชาชน ยกระดับความเป็นอยู่ของประชาชนและประเทศชาติให้เจริญก้าวหน้าในด้านต่างๆ ดังต่อไปนี้ [7]

 2.1 ช่วยพัฒนาสังคม มาตรฐานในการวัดคุณภาพของประชาชนและคุณภาพของสังคมประการหนึ่งคือ ความรู้ของประชาชน ซึ่งถ้าประชาชนมีความรู้แล้ว การพัฒนาสังคมในด้านต่างๆจะสะดวกยิ่งขึ้น

 2.2 ช่วยพัฒนาเศรษฐกิจ ห้องสมุดประชาชนเป็นแหล่งรวบรวมข้อมูลที่จำเป็นสำหรับการพัฒนาการประกอบอาชีพของประชาชน เพราะถือว่าเป็นแหล่งสารสนเทศที่มีความใกล้ชิดกับประชาชนค่อนข้างมาก จึงมีความสะดวกที่ชุมชนจะได้เข้าไปใช้บริการ รวมทั้งเป็นแหล่งประชาสัมพันธ์เพื่อสร้างความเข้าใจอันดีระหว่างรัฐและประชาชนในทิศทางการพัฒนาเศรษฐกิจของประเทศชาติ

 2.3 ช่วยพัฒนาการเมือง ห้องสมุดทุกประเภทถือว่าเป็นแหล่งปลูกฝังแนวคิดทางด้านประชาธิปไตยให้แก่ชนในชาติ เพราะกิจกรรมต่าง ๆ ของห้องสมุดล้วนเปิดโอกาสให้ผู้ใช้บริการได้เข้าใจในสิทธิและหน้าที่ความรับผิดชอบของตัวเอง ไม่ว่าจะเป็นหน้าที่ในการเสียภาษีเพื่อบำรุงท้องถิ่น และสิทธิในการใช้บริการสาธารณูปโภคและบริการของรัฐที่ได้จัดให้บริการ ที่สำคัญสำหรับห้องสมุดประชาชนคือการรวบรวมสารสนเทศเกี่ยวกับระบบการปกครอง และแนวนโยบายการปกครองของรัฐให้ประชาชนในท้องถิ่นได้รับทราบ

 2.4 ช่วยพัฒนาวัฒนธรรม ห้องสมุดประชาชนเป็นแหล่งรวบรวมทรัพย์สินทางปัญญาของมนุษย์ โดยเฉพาะข้อมูลทางด้านวัฒนธรรมและประเพณีของท้องถิ่น จะมีการเก็บรวบรวมไว้ในห้องสมุดประชาชน ให้ประชาชนได้มีโอกาสเข้ามาใช้บริการ และมองเห็นคุณค่าวัฒนธรรมที่ดีงามของประเทศ นอกจากนี้สารสนเทศที่เก็บรวบรวมไว้ในห้องสมุดล้วนแต่สร้างสรรค์และยกระดับสติปัญญาของผู้อ่าน ไม่ว่าจะเป็นข้อมูลทางด้านศาสนาที่ช่วยจรรโลงใจของผู้อ่านให้มองเห็นทางสว่างในการแก้ปัญหาและดำรงชีวิตอยู่ในกรอบที่ดีงามของสังคม หรือหนังสือประวัติบุคคลสำคัญที่ควรเอาเป็นเยี่ยงอย่าง

 2.5 สร้างสรรค์การศึกษาต่อเนื่องของชุมชน เป็นที่ทราบกันดีว่าการศึกษาไม่มีที่สิ้นสุดถึงแม้ว่าผู้เรียนจะได้ออกจากระบบโรงเรียนแล้วก็ตาม แต่ประชาชนก็สามารถที่ศึกษาเรียนรู้ได้เองตลอดชีวิต ซึ่งการเรียนรู้ขึ้นอยู่กับว่าแหล่งสารสนเทศเอื้ออำนวยมากน้อยเพียงไร ห้องสมุดประชาชนเป็นแหล่งที่ใกล้ชิดกับประชาชนมากที่สุดสำหรับการศึกษาหาความรู้เพิ่มเติม

1. วัตถุประสงค์และบทบาทของห้องสมุดประชาชน

 ปัญหาที่เกิดอย่างต่อเนื่องของการใช้บริการของห้องสมุดประชาชน คือความเข้าใจความต้องการของผู้ใช้ และการกำหนดวัตถุประสงค์ของห้องสมุด ซึ่งปัญหาดังกล่าวถ้าหากมองอย่างผิวเผินอาจจะเห็นว่าเป็นเรื่องง่ายๆ แต่ถ้าศึกษาให้ลึกซึ้งจะเห็นว่ามีความละเอียดอ่อนและซับซ้อนมาก การที่จะกำหนดวัตถุประสงค์ของห้องสมุดเพื่อที่จะให้สอดคล้องกับความต้องการอย่างแท้จริงค่อนข้างจะลำบากเนื่องจากองค์ประกอบต่างๆของชุมชนมีการเปลี่ยนแปลงอยู่ตลอดเวลา ซึ่งจำเป็นจะต้องศึกษาบทบาทของห้องสมุด ตลอดจนการให้บริการที่ผ่านมาของห้องสมุด และแนวโน้มหรือกิจกรรมต่างๆของสังคมที่เกี่ยวข้องกับห้องสมุด โดยเฉพาะสภาพเศรษฐกิจ สังคม และการเมือง

 กรมการศึกษานอกโรงเรียน กล่าวว่าจะต้องเน้นให้ห้องสมุดประชาชนเป็นศูนย์การเรียนรู้ของชุมชน เพื่อให้การบริการแก่ประชาชนครอบคลุมและทั่วถึงมากยิ่งขึ้น จึงได้กำหนดวัตถุประสงค์ดังนี้ [8]

 3.1 เพื่อเป็นศูนย์ข้อมูลข่าวสารของชุมชน

 3.2 เป็นศูนย์ส่งเสริมการเรียนรู้ของชุมชน

 3.3 เพื่อเป็นศูนย์กลางการจัดกิจกรรมของชุมชน

 3.4 เพื่อพัฒนาเครือข่ายการเรียนรู้ในชุมชน

 จะเห็นได้ว่าการกำหนดวัตถุประสงค์ของห้องสมุดประชาชนให้สอดคล้องกับความต้องการของผู้ใช้จะช่วยให้การดำเนินงานของห้องสมุดมีเป้าหมายที่ชัดเจน ซึ่งบทบาทที่สำคัญของห้องสมุดประชาชน สรุปได้ดังนี้

 (ก) สนับสนุนทางด้านการศึกษา ช่วยให้ผู้ใช้แต่ละคนหรือกลุ่มบุคคล สามารถศึกษาได้ด้วยตนเอง ห้องสมุดประชาชนจะช่วยลดช่องว่างระหว่างแหล่งเรียนรู้และชุมชนได้เป็นอย่างดี

 (ข) สนับสนุนด้านความรู้ ห้องสมุดประชาชนช่วยให้พลเมืองได้ใช้สารสนเทศอย่างรวดเร็วและลึกซึ้งตามระดับความจำเป็น โดยเฉพาะเรื่องราวต่างๆที่กำลังเป็นที่สนใจในปัจจุบัน ส่งเสริมการใช้ห้องสมุดประชาชนให้เหมือนกับแหล่งสารสนเทศทั่วๆไป

 (ค) สนับสนุนด้านวัฒนธรรม ห้องสมุดประชาชนเป็นศูนย์รวมของวัฒนธรรม ช่วยให้ชุมชนได้มีส่วนร่วมในการใช้สารสนเทศด้านวัฒนธรรม และปลูกฝังให้มีความรักในวัฒนธรรมของชุมชน

 (ง) สนับสนุนด้านการใช้เวลาว่าง ห้องสมุดประชาชนมีบทบาทในการสนับสนุนการใช้เวลาว่างให้เป็นประโยชน์และจัดหาวัสดุเพื่อการพักผ่อนหย่อนใจ เช่น หนังสือนิยาย

 สำหรับในการวิจัยนี้ ผู้วิจัยมีความต้องการที่จะทำให้หอสมุดชุมชนพอสุขกลายเป็นห้องสมุดที่มีชีวิต สามารถดึงดูดความสนใจให้กับเด็กและเยาวชนมีความต้องการที่จะกลับมาใช้ห้องสมุดอีกครั้ง

 ห้องสมุดประชาชนมีชีวิต ในการวิจัยนี้หมายถึง แหล่งเรียนรู้ที่ส่งเสริมสนับสนุนให้สมาชิกในสังคมได้ศึกษาค้นคว้าใฝ่หาความรู้ด้วยตนเองอย่างมีความสุข อย่างเสมอภาคเท่าเทียมกันและมีการพัฒนาก้าวหน้าหรือเติบโตต่อไปอย่างไม่หยุดยั้ง ผสมผสานกับความมีชีวิตชีวาสดชื่นแจ่มใส

 ผู้วิจัยวิเคราะห์ศักยภาพของห้องสมุดชุมชนพอสุขในการเป็นห้องสมุดประชาชนมีชีวิต พบว่า

 1. ความดึงดูดความสนใจของบริเวณอาคารสถานที่ คือ มีที่ตั้งใกล้ชุมชน สามารถเดินทางไปมาได้สะดวกปลอดภัย มีการจัดตกแต่งบริเวณอาคารภายนอกให้สวยงามร่มรื่น บรรยากาศดี โดยการจัดสวนหย่อมปลูกหญ้า จัดโต๊ะเก้าอี้สำหรับนั่งอ่านหนังสือ เตรียมสถานที่สำหรับจัดกิจกรรม สำหรับดึงดูดใจผู้ใช้บริการหรือผู้ที่ผ่านไปมาบริเวณห้องสมุด

 2. ความหลากหลายของการให้บริการ ห้องสมุดชุมชนพอสุขสามารถให้บริการที่หลากหลายทั้งความรู้และความบันเทิง เช่น ชั้นหนังสือหมวดทั่วไปและหนังสืออ้างอิง มีมุมดูหนังฟังเพลง มุมคอมพิวเตอร์ซึ่งเชื่อมสัญญาณอินเตอร์เน็ตได้ เป็นต้น

 3. ความหลากหลายของสื่อการเรียนรู้ ห้องสมุดชุมชนพอสุขมีสื่อการเรียนรู้หลากหลายประเภทที่เพียงพอกับความต้องการของผู้ใช้บริการ ดังนี้

 3.1 สื่อสิ่งพิมพ์ เช่น วารสารภาษาไทย หนังสือวิชาการ หนังสืออ้างอิง หนังสือเกี่ยวกับกฎหมาย การส่งเสริมพัฒนาอาชีพ นิยาย นิตยสาร หนังสือนอกเวลา ศาสนาและศิลปวัฒนธรรม

 3.2 สื่อโสตทัศนูปกรณ์ เช่น โทรทัศน์ วิทยุ และเครื่องเล่นซีดี

 3.3 สื่อข้อมูลอิเล็กทรอนิกส์ เช่น คอมพิวเตอร์เชื่อมสัญญาณอินเตอร์เน็ต

 4. ความเป็นปัจจุบันของข่าวสารข้อมูลจากการเรียนรู้ มีการรับสื่อประเภทวารสารรายปักษ์และรายปี

 จากการประเมินศักยภาพดังกล่าว จะเห็นได้ว่า ห้องสมุดชุมชนพอสุขมีศักยภาพเป็นห้องสมุดประชาชนมีชีวิต ผู้วิจัยจึงได้ออกแบบกิจกรรมสร้างเสริมประสบการณ์เรียนรู้เพื่อดึงดูดใจเด็กและเยาวชนให้กลับมาใช้ห้องสมุดอีกครั้ง

**ผลที่ได้รับจากการกิจกรรมสร้างเสริมประสบการณ์เรียนรู้**

ผู้วิจัยติดตามและประเมินผลเด็กที่เข้าร่วมกิจกรรม โดยใช้วิธีที่หลากหลาย ได้แก่ การสังเกตความสนใจ ท่าทีและการตอบสนองของเด็กในระหว่างจัดกิจกรรม การทดสอบความรู้เกี่ยวกับการใช้ห้องสมุดโดยใช้แบบทดสอบและการสำรวจทัศนคติของเด็กที่มีต่อการใช้ห้องสมุดโดยใช้แบบสอบถาม โดยการประเมินผลมุ่งสอบถามเกี่ยวกับการเปลี่ยนแปลงที่เกิดขึ้นกับเด็กที่เข้าร่วมกิจกรรม ทั้งด้านความรู้ ทัศนคติ และพฤติกรรมสรุปผลการเปลี่ยนแปลงที่เกิดขึ้นดังนี้

1. ด้านทัศนคติคือ การรู้ถึงคุณค่าของการใช้ห้องสมุด และเกิดความรู้สึก สำนึกหน้าที่ของตนในการดูแลห้องสมุดจากฐานทัศนคติที่ว่า ห้องสมุดเป็นของชุมชนและเป็นหน้าที่ของคนทุกคนในการที่จะรักษาห้องสมุดให้เป็นสมบัติของชุมชนต่อไป และเปลี่ยนแปลงทัศนคติต่อการเข้าใช้ห้องสมุดให้เป็นเรื่องที่สนุก การหาความรู้ไม่จำเป็นจะต้องเป็นเรื่องวิชาการเสมอไป การทำกิจกรรมดังกล่าวก่อให้เกิดความสุขและรู้สึกอยากกลับมาใช้ห้องสมุดอีกครั้ง
2. ด้านความรู้คือ เด็กและเยาวชนมีความรู้ ความเข้าใจเกี่ยวกับการใช้ห้องสมุด เข้าใจในกฎ กติกาเบื้องต้น ในการใช้ห้องสมุด เช่น อย่าไม่ส่งเสียงดังรบกวนผู้อื่น การไม่นำขนมขบเคี้ยวมารับประทานในห้องสมุด การจัดเก็บหลังจากอ่านหนังสือเสร็จ ไม่รื้อหนังสือกระจัดกระจาย เมื่อยืมหนังสือควรนำมาส่งคืนตามวันเวลาที่กำหนด ไม่นำหนังสือซึ่งเป็นทรัพย์สินของห้องสมุดมาเป็นของตน เป็นต้น
3. ด้านพฤติกรรมคือ จากการสังเกตการณ์พบว่า เด็กและเยาวชนมีความสนใจในการเข้าร่วมกิจกรรม แม้ในช่วงระยะแรก ๆ มีผู้เข้าร่วมกิจกรรมน้อย เนื่องจากยังไม่รู้สึกคุ้นเคย เกิดความรู้สึกแปลกหน้าต่อผู้วิจัย แต่เมื่อกิจกรรมดำเนินการเข้าสู่สัปดาห์ที่ 2 และ 3 พบว่ามีผู้เข้าร่วมกิจกรรมให้ความสนใจมากขึ้นตามลำดับ เพราะเกิดความรู้สึกคุ้นเคยและการพูดถึงกิจกรรมแบบปากต่อปากของเด็กและเยาวชน ทั้งยังสามารถดึงความสนใจเด็กและเยาวชนที่ไม่เคยเข้ามาใช้บริการห้องสมุดมาก่อนให้สามารถมาร่วมกิจกรรมได้ พร้อมทั้งสร้างความคุ้นเคยต่อตัวเด็กในการเข้ามาใช้บริการห้องสมุด เป็นต้น

**อภิปรายผลการศึกษา**

บทความนี้มีวัตถุประสงค์เพื่อสร้างเสริมประสบการณ์เรียนรู้แก่เด็กและเยาวชน โดยมุ่งเน้นให้เด็กและ
เยาวชนกลับมาใช้บริการห้องสมุดชุมชน ผู้วิจัยเลือกชุมชนบ้านทุ่งโพธิ์ ตำบลทุ่งขมิ้น อำเภอนาหม่อม จังหวัดสงขลา เป็นพื้นที่ศึกษา เนื่องจากพบว่า ห้องสมุดชุมชนพอสุขแห่งชุมชนบ้านทุ่งโพธิ์มีทรัพยากรหนังสือเป็นจำนวนมากและหลากหลาย มีเครื่องปรับอากาศ เครื่องเสียง โทรทัศน์ เครื่องเล่นซีดี/วีซีดีคอมพิวเตอร์ ซึ่งสามารถเชื่อมสัญญาณอินเตอร์เน็ตได้ เหมาะที่จะเป็นแหล่งเรียนรู้นอกห้องเรียนให้กับเด็กและเยาวชน เดิมห้องสมุดชุมชนพอสุขเคยจัดให้มีการสอนพิเศษให้กับเด็กนักเรียนระดับชั้นประถมศึกษาภายในชุมชน โดยใช้บุคลากรผู้มีจิตอาสาเข้ามาสอนหนังสือให้กับเด็กๆ ในวันเสาร์และวันอาทิตย์แต่ในปัจจุบันการสอนพิเศษดังกล่าวได้หยุดดำเนินการไปตั้งแต่เดือนตุลาคม พ.ศ.2560 เนื่องด้วยสาเหตุ (1) ครูอาสาติดภารกิจอื่น ทำให้ไม่สามารถเข้ามาสอนเด็ก ๆ ได้อย่างต่อเนื่อง (2) ไม่มีกิจกรรมอื่นทดแทนเพื่อดึงดูดใจให้เด็กเข้ามาใช้ห้องสมุด (3) ขาดผู้ดูแลห้องสมุด ผู้ใหญ่บ้านและผู้ช่วยผู้ใหญ่บ้านต้องทำหน้าที่ถือกุญแจห้องสมุดและเป็นบรรณรักษ์ด้วย ทำให้ห้องสมุดเปิดทำการในเวลาที่ไม่แน่นอน

หลังจากเสร็จสิ้นโครงการ ผู้วิจัยได้ดำเนินการแก้ปัญหาการขาดครูอาสาในการสอนเด็กและเยาวชนและการขาดกิจกรรมทดแทน โดยผู้วิจัยร่วมกับชุมชนได้ดำเนินการจัดทำตารางกระจายความรับผิดชอบครูอาสา โดยนำบุคลากร ปราชญ์ชาวบ้านที่มีองค์ความรู้ภูมิปัญญาท้องถิ่นในแขนงต่าง ๆ มาจัดการเรียนการสอนให้กับเด็กและเยาวชน สัปดาห์ละ 1 คน ต่อ 1 เรื่อง จนครบรอบสามเดือน รวมครูอาสาทั้งสิ้น 12 คน สลับสับเปลี่ยนหมุนเวียนกันไปอย่างนี้ต่อเนื่องกัน

สำหรับปัญหาขาดผู้ดูแลห้องสมุด ผู้วิจัยร่วมกับชุมชนจัดอบรมยุวบรรณรักษ์ในกิจกรรมที่ 4 หลังจากนั้นได้เยาวชนอาสาสมัครจำนวน 12 คน โดยแบ่งความรับผิดชอบให้เยาวชนแบ่งเบาภาระของผู้ใหญ่บ้านและผู้ช่วยผู้ใหญ่บ้านในการดูแลห้องสมุดเป็นกลุ่ม สัปดาห์ละ 3 คน เช่น ทำความสะอาด จัดชั้นวางหนังสือ เปิด-ปิดและให้บริการภายในห้องสมุด

**เอกสารและบุคคลอ้างอิง**

[1] สุรเชษฐ์ ลักษณะ (ผู้ให้สัมภาษณ์). ไกรวิชญ์ รัตนะพันธ์, สุดารัตน์ นุ่นสง, และ เกรียงศักดิ์ อินทเอิบ (ผู้สัมภาษณ์).

ที่ทำการผู้ใหญ่บ้าน หมู่ที่ 3 บ้านทุ่งโพธิ์ ตำบลทุ่งขมิ้น อำเภอทุ่งโพธิ์ จังหวัดสงขลา.

เมื่อวันที่ 17 กุมภาพันธ์ พ.ศ.2561

[2] อมลธิรา คงขาว (ผู้ให้สัมภาษณ์). สุดารัตน์ นุ่นสง และ อัจฉรา บุญถาวร (ผู้สัมภาษณ์).

ที่ห้องสมุดชุมชนพอสุข หมู่ที่ 3 บ้านทุ่งโพธิ์ ตำบลทุ่งขมิ้น อำเภอนาหม่อม จังหวัดสงขลา.

เมื่อวันที่ 24 กุมภาพันธ์ พ.ศ.2561

[3] ชุติเทพ ฐานะกาญจน์ (ผู้ให้สัมภาษณ์). อัจฉรา บุญถาวร และ จิรยุทธ์ สีอ่อน (ผู้สัมภาษณ์).

ที่ห้องสมุดชุมชนพอสุข หมู่ที่ 3 บ้านทุ่งโพธิ์ ตำบลทุ่งขมิ้น อำเภอนาหม่อม จังหวัดสงขลา.

เมื่อวันที่ 24 กุมภาพันธ์ พ.ศ.2561

[4] ศิริพร สมพงศ์ (ผู้ให้สัมภาษณ์). สุดารัตน์ นุ่นสงและ เกรียงศักดิ์ อินทเอิบ (ผู้สัมภาษณ์).

ที่ห้องสมุดชุมชนพอสุข หมู่ที่ 3 บ้านทุ่งโพธิ์ ตำบลทุ่งขมิ้น อำเภอนาหม่อม จังหวัดสงขลา.

เมื่อวันที่ 24 กุมภาพันธ์ พ.ศ.2561

[5] วรรณกานต์ กำยาย (ผู้ให้สัมภาษณ์). ไกรวิชญ์ รัตนพันธ์ (ผู้สัมภาษณ์).

ที่ห้องสมุดชุมชนพอสุข หมู่ที่ 3 บ้านทุ่งโพธิ์ ตำบลทุ่งขมิ้น อำเภอนาหม่อม จังหวัดสงขลา.

เมื่อวันที่ 24 กุมภาพันธ์ พ.ศ.2561

[6] สุทธิลักษณ์ อำพันวงศ์. (2521). **บรรณารักษศาสตร์ภูมิหลัง**. พระนคร : ไทยวัฒนาพานิช.

[7] อรพินธุ์ พูนนารถ. (2534). **ห้องสมุดประชาชน**. พิมพ์ครั้งที่ 2.

อุตรดิตถ์ : ภาควิชาบรรณารักษศาสตร์ คณะมนุษยศาสตร์และสังคมศาสตร์ วิทยาลัยครูอุตรดิตถ์.

[8] การศึกษานอกโรงเรียน, กรม. (2531). **แผนอัตรากำลัง 3 ปี (ปีงบประมาณ 2531-2534) ส่วนที่ 1-2**.

กรุงเทพฯ : กรมการศึกษานอกโรงเรียน กระทรวงศึกษาธิการ.

1. -6นักศึกษาระดับปริญญาตรี สาขาวิชาการพัฒนาชุมชน คณะมนุษยศาสตร์และสังคมศาสตร์ มหาวิทยาลัยทักษิณ จังหวัดสงขลา 90000

1-6Undergraduate Student in B.A. (Community Development), the Faculty of Humanities and Social Sciences Thaksin University, Songkhla 90000

\*Corresponding author: sudarat119.nu@gmail.com Tel. 09 8713 6636

บทความนี้เป็นส่วนหนึ่งของรายวิชาการสื่อสารเพื่อการพัฒนา โดยมี อาจารย์ ดร.ศันสนีย์ จันทร์อานุภาพ เป็นที่ปรึกษา [↑](#footnote-ref-2)